21
Jerusalén puibluma, Jesús iaikugriskamanda
1 Jerusalenma ña kaillaianakuspa, Betfajé suti puiblu ña kawarikuskamanda, Olivos suti lumakama chaiagrirkakuna. Chimanda Jesuska, iskai katiraiagkunata kacharka, 2 kasa nispa:
—Riichi chi ñugpa ladu uchulla puibluma. Chaiagrispaka, sug bura wataraiaskatami tarigrinkangichi. Wawa burupas, sugllapimi kanga. Chi burata paskaspa, iskandikunata apamungichi. 3 Maikan tapuchu: “¿Imapatak apapuakungi?”: chiura ainingichi: “Iaia Jesustami ministiku. Mañachii. Ñami kutichimunga”.
4 Chasa tukugsamurka, Santu Ispirituwa ñugpata willaraiaskasina. Chipika, kasami niraiá:
5 Sión lumamanda warmikunata kasa willapuaichi:
“Kawaichi. Kamkunapa atun mandagmi samuku.
Mana imapas iukagsinami samuku, sug burupi tiariska.
Aparichidiru animalpa maltu wawa burupimi tiariska samuku”.
6 Chi kachai tukuskakunaka, rispa, imasa Jesús niskasina ruragrirkakuna. 7 Burata wawandiwanta Jesuspagma aparkakuna. Chaiachigrispaka, burapa wasapi paikunapa katangakunata churarkakuna. Chasapika Jesús, tiarispa, rii kallarirka. 8 Chasa Jesús rikugta kawaspa, achka runakuna, paikuna kataraiaska katangakunata ñambi suiu mandachirkakuna. Sugkunaka, pangaiug sacha uchulla malkikunata kuchuspa, ñambi ñambi churarkakuna, pai ialingapa. 9 Nispaka Jesusta ñugpagkuna i paipa kati rinakug, kasa kaparispa nii kallarirkakuna:
—Ñugpamanda taita Davidpa wambrami kangi.
Kam iapa suma kagtami ninchi.
Atun Taita Dius kachamuskami samukungi.
Paipa iapa kuiaskami kangi.
Taita Dius awa suma luarpi kagtapasmi ninchi:
“Kam, iapa sumami kangi”.
10 Jesús chasa Jerusalenma chaiagriuraka, chipi kaugsagkuna, iapa achka runakuna katiraiagkunata kawaspa, mancharispa tapunakurka:
—Chi runa, ¿pisik ka?
11 Katiraiagkunaka ainirkakuna:
—Jesús suti Santu Ispirituwa rimagmi ka. Galilea alpa i Nazaret puiblumandami ka.
Diuspa atun wasi ukumanda, Jesús katugkunata llugsichiskamanda
12 Chiuramanda Jesuska, Diuspa atun wasi ukuma iaikugrispaka, katugkunata i randinakugta chi ukupi kawarka. Chimanda, iapa rabiarispa, tukuikunata llugsichii kallarirka. Kulki trukagkunapa misakunata i paluma katugkunapa bankukunatapas bulachirka, 13 kasa nispa:
—Ñugpamanda librupi, kasami willaraiá: “Nukapa wasi, Taita Diusta iuiarispa mañadirumi kangapa ka”. “Kamkunaka, sisai kaugsadirusinami ruranakungichi”.
14 Jesús chi ukupi kagllapi, mana ñawi kawagkuna i mana purii pudigkuna paipagma kaillaiarkakuna. Chiura, paika ambirkakunata.
15 Iaia sasirdutikuna i Moisés ima niskata iachachig taitakuna, Jesús chasa mana imaurapas kawaskasina rurakuskata kawanakurka. Wambrakunapas, Diuspa atun wasi ukupi kaparispa ninakurka:
Ñugpamanda taita Davidpa wambrami kangi.
Kam iapa suma kagtami ninchi.
Chasa uiaspaka, chi taitakuna, rabiarispa, 16 Jesusta tapurkakuna:
—Kaikuna ima kammanda kaparinakugta, ¿manachu uiakungi?
Chiura, Jesuska ainirka:
—Ari. ¿Manachu ñugpamanda librupi kawarkangichi kasa willaraiagta?
Uchulla wawakunata chuchug wawakunawantami iachachirkangi,
“Tukuipi iapa suma atunmi kangi” ningapa.
17 Chasa nispaka, paikunapagmanda anchurirka. Chi atun puiblumanda llugsispaka, Betania puibluma rispa, chipi pakarigrirka.
Igus sacha wañuringapa, Jesús niskamanda
18 Chi tutata, Jerusalenma ikuti rinakuskapika, Jesusta iarkai apigsamurka. 19 Sug igus sachata ñambi kuchupi kawarka. Chi sachama chaiagriuraka, ñi ima mikui mana iukarka; pangalla iukarka. Chiura, Jesuska nirka:
—Kunauramanda, ñi imaurapas mana kai sacha mikui muiu tiarichu.
Chasa nigllapi, chi sacha limpiumi chakirirka. 20 Chasa kawaspaka, katiraiagkuna iapa ujnarirkakuna, kasa tapuspa:
—¿Imawasik chi sacha, chasa nigllapi chakirirka?
21 Jesuska, paikunata ainirka:
—Kasami nuka niikichita: kamkuna mana sug rigcha iuiaspalla nukamandalla iuiagpikunaka, imasami chi sacha tukurka: chimandapas masmi pudintrangichi. Kai lumata nintrangichi: “Kaimanda anchurispa, atun kucha iaku ukuma sitarigrii”; kamkuna ima niskasinami tukugsamuntra. 22 Chasallata, nukamanda suma iuiarispa, tukui Taita Diusta mañagpikunaka, kamkuna ima mañaskasinami tukugsamuntra.
Kamtaka, ¿pitak kachamurka, atun tukuspa puringapa?, Jesusta tapuskamanda
23 Chimandaka Jesús, Diuspa atun wasi ukuma ikuti iaikugrirka. Chipi iachachikuuraka, iaia sasirdutikuna i sug taitakunapas paipagma kaillaiarkakuna, kasa tapungapa:
—¿Imapatak chasa ruraspa purikungi? ¿Pitak kamta kachamurka, atun tukuspa purikungapa?
24 Jesuska ainirkakunata:
—Nukapas, kamkunata tapusakichita. Kamkuna ainiwagpika, nukapas willasakichitami, pi nukata kachamuwaspa atuniachiwaska kagta. 25 ¿Pitak Juanta kacharka, baugtisangapa? ¿Taita Diuschu kachamurka? Mana kagpika, ¿runakunallachu kacharka?
Chiuraka, kikinpura rimarinakurka, kasa iuiarispa:
—“Taita Dius kachamuskami karka” nigpika, paika ainingami: “Nigpika, ¿imapatak mana paita uiarkangichi?”. 26 “Runakunalla kachamuskami karka” mana nisunchi. Tukuikunami Juanmanda iuianakú: “Santu Ispirituwa rimagmi karka”. Paikunata chimandami manchai iukanchi.
27 Chasa rimanakuspa, Jesusta ainirkakuna:
—Mana iachanchichu, Juanta pi kachamuska kagta.
Chasa ainiura, Jesuska nirkakunata:
—Chimandami nukapas mana willaikichita, pi kachamuwaska kagta, atun tukuspa kangapa.
Iskai wambrakunamanda parlu
28 Kasapasmi Jesús nirkakunata:
—¿Imasatak kai parlu, kamkunata uiarintra? Sug runa, iskai wambrakunasi iukarka. Chi runaka, atun wambrata kaiaspa, nirkasi: “Rii chagrama. Ubas pallagrii”.
29 —Paika ainirka: “Mana munanichu ringapa”. Chasa ainispapas, kipama allilla iuiarispa, maima kachakuskama rirkalla.
30 —Uchulla wambratapas, taita kaillaiaspa, chasallatasi nirka. Chiura ainirka: “Ñami risa, taita”. Chasa ainispapas, manimasi rirka.
31 Chasa parlaspaka, Jesús tapurkakunata:
—Chi iskandikuna, ¿maikantak taita imasa munakuskasina allilla rurarka?
—Atun wambra— ainirkakuna.
Chasa ainiura, Jesuska nirkakunata:
—Kasami nuka niikichita: mana judíu kaskakunamanda kulki chaskigkuna i karisapa warmikuna, kamkunapa ñugpami suma luarma iaikugringapa kankuna. 32 Juan Bautista samurkami, kamkunata imasa sumaglla kaugsaita iachachingapa. Kamkunakar, mana paita uiarkangichi. Kulki chaskigkuna i karisapa warmikunapas, pai rimakuskata suma iuiarispa, suma kaugsaiwami kallarirkakuna. Chasa kawaspapas, kamkunakar ñi ima manima.
Ubas sachakunata almagkuna, mana allilla ruraskamanda parlu
33 —Sug iuiai apingasina parlutapas uiawaichi. Sug runa, achka ubas sacha malkikunasi paipa alpapi tarpurka. Chi alpa muiundi kincha saiachispa, ubas iaku surkudirupassi rurarka. Chasallata, awa kawitu saiachirka, tarpuskata kawanakungapa. Chasa ruraspaka, sug runakunata chi ubas sachakunata sakirka, almaspa, chaugpi chaugpi pallangapa. Chasa sakispaka, karu alpama rirka.
34 —Ña pallangapa chaiauraka, sug piunkunata chi almagkunapagma kacharka, paipa rasiunta chaskingapa. 35 Chi runakunaka, kachai tukuskakunata apispa, sugta makarkakuna; sugta wañuchirkakuna; ikuti sugtaka rumikunawa piarkakuna.
36 —Chiuramanda, ikuti ñugpamanda mas achka piunkunatasi kacharka. Chikunatapas chasallatasi mana alli rurarkakuna.
37 —Katimakar duiñuka, kikinpa wambratasi kacharka, kasa iuiarispa: “Nukapa wambra kagmanda, mana imapas rurapuangakunachu”.
38 —Nigpika chi almagkunaka, chi wambrata kawaspa, kikinpura rimarirkakuna, kasa nispa: “Kawaichi. Kai alpa duiñupa wambrami samuku. Paitapas wañuchisunchi. Chasaka, nukanchipallami kai alpa tukunga”.
39 —Chasa nispaka, paita apispa, chi alpamanda llugsichispa, wañuchirkakuna.
40 Chasa parlaspaka, Jesús tapurka:
—Nigpi chi duiñuka, ¿imatak chi runakunata ruragsamunga?
41 Chiura ainirkakuna:
—Chasa mana alli ruragkunata mana llakispallami wañuchingakunata. Nispaka, chi sachakunata ikuti sugkunatami almangapa sakinga. Mikui pallaura, paipa rasiunta allilla kuagkunatami sakinga.
42 Paikuna chasa ainiura, Jesuska nirka:
—¿Manachu ñugpamanda librupi kasa willaraiaskata kawarkangichi?
Wasichigkuna wabutiska rumi, wasita charigmi tukugsamurka.
Atun Taita Diusmi chasa rurarka.
Nukanchi, iapa ujnarispami chasa ruraskata kawanakunchi.
43 Chimandami kasa niikichita: Taita Dius, kamkunata suma mandag kaskamanda anchuringapami ka. Sugkuna, pai imasa munaskasina alli ruragkunapagpimi suma mandag tukungapa ka. [ 44 Kasapas. Maikan chi rumipi urmagkuna, piti pitimi tukungakuna. Chasallata, chi rumi awalla urmagpika, ñutumi tukungakuna.]
45 Chasa parlukunata uiaspaka, iaia sasirdutikuna i fariseokuna iuiarirkakuna: “Nukanchimandami chasa parluwa niku”. 46 Chimanda, rabiarispa, Jesusta apichingapa munanakurka. Chasa munanakuspapas, achka runakuna chipi kagmanda, manchai apirkakunata. Tukuikunami iuianakurka: “Jesús, Santu Ispirituwa rimagmi ka”.